b'\n_START_ARTICLE_\nOslo Damekor\n_START_PARAGRAPH_\nOslo Damekor er et norsk kor for kvinner, opprettet i 1870. Siden 1936 har koret hatt sine \xc3\xb8velser til samme tid og sted, i Oslo Maskinistforenings lokaler over Ibsen-museet i Arbins gate 1 - kun avbrutt av noen bombetokt i lokalomr\xc3\xa5det v\xc3\xa5ren 1945. Koret best\xc3\xa5r per 2014 av rundt 25 sangere, med et repertoar som strekker seg fra folketoner via viser til gamle og nye klassiske verk. Korets dirigent er Marianne Husby Berg.\n_START_SECTION_\nHistorie\n_START_PARAGRAPH_\nOslo Damekor ble startet 3. desember 1870 p\xc3\xa5 initiativ av fattigforstander Johnsson, og het f\xc3\xb8rst Christiania Arbeidersamfunds Kvinnesangforening. Form\xc3\xa5let var \xc2\xabat samle damer med interesse for sang, for saa at v\xc3\xa6kke trang til god underholdning, bistaa ved fester for syke og gamle saalangt foreningen formaar, samt gjensidig forstaaelse og hygge blant damerne.\xc2\xbb_NEWLINE_For \xc3\xa5 starte virksomheten mottok foreningen et l\xc3\xa5n p\xc3\xa5 12 spesiedaler. Ved oppstart var medlemstallet over 100. Kontingenten var p\xc3\xa5 13 \xc3\xb8re i m\xc3\xa5neden, og ble bare betalt av de som hadde mulighet. Hundre \xc3\xa5r senere hadde koret 65 medlemmer, og kontingenten l\xc3\xa5 p\xc3\xa5 20 kroner i m\xc3\xa5neden._NEWLINE_Da hovedstaden skiftet navn i 1925 endret ogs\xc3\xa5 koret navn, til Oslo Damekor._NEWLINE_Oslo Damekor var blant de 8\xc2\xa0000 sangerne som \xc3\xb8nsket kongefamilien hjem etter andre verdenskrig. Dav\xc3\xa6rende kronprins Olav var tilstede p\xc3\xa5 korets 75-\xc3\xa5rsjubileum samme \xc3\xa5r. Ved 100-\xc3\xa5rsjubileet i 1970 var b\xc3\xa5de kong Olav og kronprinsparet blant publikum._NEWLINE_En rekke verk er tilegnet koret i \xc3\xa5renes l\xc3\xb8p, deriblant Stille av Johan Kvandal med tekst av Einar Skj\xc3\xa6raasen, og tolvtoneverket Suoni for fl\xc3\xb8yte, marimba og damekor av Knut Nystedt.'